RÅDETS RESOLUTION af 2. december 1996 om integrering af princippet om lige muligheder for mænd og kvinder i de europæiske strukturfonde (96/C 386/01)

RÅDET FOR DEN EUROPÆISKE UNION,

som tager følgende i betragtning:

(1) Lige muligheder for mænd og kvinder på arbejdsmarkedet fremmer ligeledes konkurrenceevnen og den økonomiske vækst; integrering af princippet om lige muligheder i strukturpolitikken er en imødekommelse af behovet for at mindske uligheden mellem mænds og kvinders muligheder med hensyn til erhvervsfrekvens, fagligt uddannelsesniveau, adgang til arbejdsmarkedet og deltagelse i beslutningsprocessen;

(2) på Det Europæiske Råd i Madrid den 15. og 16. december 1995 bekræftede stats- og regeringscheferne endnu en gang, at kampen imod arbejdsløshed og for lige muligheder er den højst prioriterede opgave for Den Europæiske Union og dens medlemsstater, og de var enige om, at der skulle gøres en ekstra indsats for at fremme lige muligheder på beskæftigelsesområdet;

(3) de europæiske strukturfonde (EFRU, ESF, EUGFL og FIUF) er vigtige instrumenter i arbejdet henimod dette mål, i overensstemmelse med de retlige og økonomiske bestemmelser for disse fonde;

(4) strukturfondenes prioriterede mål fremgår af Rådets forordning (EØF) 2052/88 af 24. juni 1988 om strukturfondenes opgaver og effektivitet samt om samordningen af deres interventioner indbyrdes såvel som med interventionerne fra Den Europæiske Investeringsbank og de øvrige eksisterende finansielle instrumenter (1) og hver af fondene bidrager til dem på en hensigtsmæssig måde; forskellene mellem fondene må respekteres, hvis de skal opfylde disse mål;

(5) det fremgår af forordning (EØF) 2052/88, hvilket ansvar henholdsvis medlemsstaterne og Kommissionen har for iværksættelsen af strukturfondene, i tæt samarbejde og i overensstemmelse med nærhedsprincippet;

(6) forordning (EØF) nr. 2081/93 (2), (EØF) nr. 2082/93 (3), (EØF) nr. 2083/93 (4), (EØF) nr. 2084/93 (5) og (EØF) nr. 2085/93 (6) om strukturfondene, som Rådet vedtog i 1993, nævner princippet om lige muligheder for mænd og kvinder på arbejdsmarkedet som et mål, som strukturforanstaltningerne bør bidrage til; fremme af lige muligheder på arbejdsmarkedet er en af Den Europæiske Socialfonds specifikke opgaver;

(7) formålet med Fællesskabets handlingsprogram på mellemlang sigt for lige muligheder for mænd og kvinder (1996-2000), som Rådet vedtog ved afgørelse 95/593/EF (7), er at fremme integreringen af lige muligheder for mænd og kvinder i forberedelsen, gennemførelsen og overvågningen af alle EU's og medlemsstaternes politikker og aktioner under hensyntagen til deres respektive beføjelser;

(8) integrering af lige muligheder for mænd og kvinder i alle politikker og aktioner er et af hovedprincipperne i det handlingsprogram, der blev vedtaget af den fjerde verdenskonference om kvinder (den 14. og 15. september 1995 i Beijing);

(9) på trods af de forbedringer, der er sket siden vedtagelsen af Rådets resolution af 22. juni 1994 om fremme af lige muligheder for mænd og kvinder gennem strukturfondene (8) kunne strukturinterventionerne med henblik på at fremme lige muligheder forbedres yderligere, og det er vigtigt at fortsætte og udbygge bestræbelserne på at mobilisere de forskellige berørte parter og navnlig de nationale og regionale myndigheder, der er ansvarlige for udarbejdelse og gennemførelse af programmerne, således som Kommissionen påpeger i sin meddelelse af 21. februar 1996 om integrering af lige muligheder for kvinder og mænd i alle fællesskabspolitikker og -aktioner;

(10) den europæiske konference om lige muligheder og strukturfondene, der blev afholdt den 7. og 8. marts 1996 i Bruxelles på den belgiske regerings initiativ, var af samme opfattelse;

(11) der bør ske en mere aktiv indsats for økonomisk og social solidaritet med særlig vægt på foranstaltninger, der kan fremme lige muligheder for mænd og kvinder; strukturfondene kan spille en vigtig rolle med henblik på at gøre det lettere at forene familie- og arbejdsliv og integrere de vanskeligt stillede kvinder, og dette kan kombineres med lokale beskæftigelsesinitiativer og udvikling af nye beskæftigelsesmuligheder, således som Kommissionen påpeger i sin meddelelse af 20. marts 1996 om EU's strukturinterventioner og beskæftigelse;

(12) der bør gives yderligere tilskyndelse til at integrere lige muligheder i aktioner, der støttes af strukturfondene på baggrund af den seneste udvikling og de seneste beslutninger på højeste plan samt med henblik på den snarlige midtvejsrevision;

(13) overvågningsudvalgene har en vigtig rolle i sikringen af, at de mål, der er fastsat i alle strukturfondenes programmer, også i praksis kommer til udtryk i implementeringsprocessen; de bør arbejde på at sikre, at integreringen af lige muligheder i strukturfondene giver sig konkrete udslag;

I. OPFORDRER KOMMISSIONEN OG MEDLEMSSTATERNE TIL I TÆT SAMARBEJDE OG UNDER HENSYNTAGEN TIL DERES RESPEKTIVE BEFØJELSER at gøre en fortsat, intensiveret og beslutsom indsats for, at princippet om lige muligheder for mænd og kvinder integreres i aktioner, der støttes af strukturfondene;

II. HENSTILLER TIL MEDLEMSSTATERNE,

1. at de i overensstemmelse med forordningernes mål og de prioriteringer og tilsagn, der er vedtaget i forbindelse med EF-støtterammerne og i enhedsprogrammeringsdokumenterne, fremmer en øget anvendelse af strukturfondene til støtte for aktioner, som bidrager positivt til fremme af lige muligheder f.eks. ved at forbedre den sociale infrastruktur, adgangen til beskæftigelse og arbejdsvilkårene samt adgangen til virksomhedstjenesteydelser og -faciliteter og ved at gøre det lettere for kvinder og mænd at forene arbejde og familieliv;

2. at de gør fuld brug af de programmeringsmuligheder, der findes inden for de forskellige former for strukturfondsinterventioner, til at fremme lige muligheder, f.eks. ved at øge antallet af interventioner, der kombinerer anvendelsen af forskellige strukturfonde til aktioner til fremme af lige muligheder;

3. at de undersøger mulighederne for at give programmerne en ny målsætning for at tage højde for de områder, som Det Europæiske Råd i Essen og senere i Cannes og Madrid prioriterede højt, nemlig kampen mod arbejdsløshed og for lige muligheder;

III. HENSTILLER, AT KOMMISSIONEN OG MEDLEMSSTATERNE I TÆT SAMARBEJDE OG UNDER HENSYNTAGEN TIL DERES RESPEKTIVE BEFØJELSER,

1. for så vidt angår overvågning,

a) om fornødent sikrer, at de kompetente myndigheder og organer, der har med fremme af lige muligheder på nationalt, regionalt eller lokalt plan at gøre, får sæde i overvågningsudvalgene;

b) fremmer en ligelig deltagelse af kvinder og mænd i de organer, der træffer beslutninger, udvælger og overvåger på lokalt, regionalt og nationalt plan;

c) om fornødent sikrer, at spørgsmålet om lige muligheder regelmæssigt tages op af overvågningsudvalgene med henblik på at undersøge, hvordan indsatsen for at fremme lige muligheder kan forbedres inden for såvel de almindelige strukturfondsaktioner og fællesskabsinitiativer som gennem specifikke initiativer;

d) samarbejder om udarbejdelse af statistikker ud fra de disponible oplysninger, som er en væsentlig forudsætning for at måle:

- hvorledes strukturfondene bidrager til at udvikle den sociale infrastruktur

- fordelingen af langtidsledige på køn

- niveauet for kvinders og mænds økonomiske virksomhed, og

- andelen af kvinder og mænd inden for hver socioøkonomiske kategori;

e) overvejer at udnytte den fleksibilitet, som den årlige reprogrammering af ikke-brugte bevillinger giver, til en styrkelse af indsatsen til fremme af lige muligheder;

2. for så vidt angår evalueringer og de forestående revisioner,

a) sikrer, at der foretages evalueringer af, i hvilket omfang der er blevet taget hensyn til princippet om fremme af lige muligheder i den nuværende programmeringsperiode, idet der navnlig ses på, i hvor høj grad kvinder er involveret i generelle foranstaltninger, samt på disse foranstaltningers implementering, relevans og resultat; om fornødent udvikler relevante evalueringsprocedurer, -redskaber og -indikatorer med dette formål for øje;

b) på grundlag af evalueringerne tager stilling til ændringer, som det måtte blive nødvendigt at foretage i programmeringen af aktionerne i den resterende del af programmeringsperioden;

IV. OPFORDRER KOMMISSIONEN TIL,

1. på grundlag af de nuværende strukturer systematisk,

- at give eksempler på god praksis med hensyn til fremme af lige muligheder gennem aktioner støttet af de forskellige strukturfonde, og

- at sikre formidling af oplysninger om og erfaringer med god praksis;

2. at tage denne resolution samt Rådets resolution af 22. juni 1994 om fremme af lige muligheder for mænd og kvinder gennem strukturfondene i betragtning, når den forelægger forslag til Rådets revision af strukturfondene;

3. hvert år i sin beretning om strukturfondene at gøre status over virkningerne af denne resolution, begyndende med beretningen i 1998.

(1) EFT nr. L 185 af 15. 7. 1988, s. 9. Forordningen er senest ændret ved forordning (EF) nr. 3193/94 (EFT nr. L 337 af 24. 12. 1994, s. 11).

(2) EFT nr. L 193 af 31. 7. 1993, s. 5.

(3) EFT nr. L 193 af 31. 7. 1993, s. 20.

(4) EFT nr. L 193 af 31. 7. 1993, s. 34.

(5) EFT nr. L 193 af 31. 7. 1993, s. 39.

(6) EFT nr. L 193 af 31. 7. 1993, s. 44.

(7) EFT nr. L 335 af 30. 12. 1995, s. 37.

(8) EFT nr. C 231 af 20. 8. 1994, s. 1.